Primarul Capitalei, Gabriela Firea, a declarat, vineri, că în următoarea şedinţă de Consiliu General va supune dezbaterii un proiect de hotărâre prin care municipalitatea să acorde un voucher de 500 de lei celor care doresc să-şi cumpere o bicicletă, precizând că primăria va declanşa inclusiv o campanie de conştientizare a conducătorilor auto prin care să-i atenţioneze că nu sunt singuri în trafic.

"Pe bicicliştii din Bucureşti îi iubim, îi preţuim. Am pregătit deja proiectul şi îl vom supune dezbaterii în prima şedinţă a Consiliului General: vom acorda un voucher de 500 de lei celor care doresc să achiziţioneze o bicicletă şi vom declanşa o campanie de conştientizare a conducătorilor auto că nu sunt singuri în trafic şi trebuie să aibă grijă că sunt şi biciclişti sau motociclişti, pentru a preveni eventualele accidente”, a declarat Gabriela Firea.

Primarul Capitalei a spus că astfel de campanii de conştientizare s-au derulat în mai multe ţări din Europa, astfel că "trebuie să ne aliniem şi noi”.

Firea a precizat că, în paralel cu aceste proiecte, împreună cu cele şase primării de sector, municipalitatea va construi şi piste de biciclişti.

La rândul său, primarul Sectorului 3, Robert Negoiţă, vorbeşte despre piste de biciclişti realizate, dar nemarcate.

"Sunt peste 10 kilometri de piste de biciclişti. Ele sunt făcute, dar nu sunt marcate ca piste. Mai trebuie doar marcate şi autorizate. Discutăm de porţiuni considerabile de pe 1 Decembrie, Grigorescu, Constantin Brâncuşi, Camil Ressu, Lucreţiu Pătrăşcanu”, a declarat Robert Negoiţă, întrebat dacă în Sectorul 3 au fost sau nu amenajate piste pentru biciclişti.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.